ทุกครั้งที่เดิน Terminal 21 ก็แอบหนักใจอยู่มาก เรื่องเลือกร้านอาหาร คือถ้าไม่นับ Pier 21 ที่เป็นฟู้ดคอร์ตราคาย่อมเยา บางทีไช้ก็คิดไม่ออกว่าจะกินไรดี แต่ก่อนมากินที่บ้านหญิงบ่อยนะ หลัง ๆ ไม่ค่อยได้มาโดยไม่ทราบสาเหตุ ครั้งนี้เพื่อนอยากกินก็เลยจัดไปหนึ่งมื้อเที่ยงกับอาหาร 5 อย่างทาน 3 คน
- แหนมผัดเบค่อนและไข่ (175 บาท) มันน่ากินมาก และก็อ้วนมากด้วย ไม่รู้ทานเข้าไปได้ยังไง ถามว่าหมดมั้ย ตอบได้เลยว่า "ใช่"
- ผักหวานพริกกระเทียม (120 บาท) เป็นอีกหนึ่งเมนูที่ชอบ เพราะในบรรดาผัดผักทั่วไป ผักหวานดูโดดเด่นขึ้นมาทันที เพราะไม่ใช่ว่าจะหาทานได้ทุกร้าน
- โรตีแกงเขียวหวานไก่ (110 บาท) ก็เป็นอะไรที่เข้ากันดีนะ แต่เป็นมะ แป้งโรตีไม่เคยพอเวลากินกับแกงเขียวหวาน ต้องมาจบด้วยการกินกับข้าวสวยทุกที
- ยำหมูอบ (150 บาท) หมูอบที่นี่อร่อยนะ เอาไปปรุงได้หลายเมนู สำหรับเมนูยำก็ช่วยทำให้แก้เลี่ยนได้ดีครับ
- ต้มจืดหมูสับใบกะเพรา (120 บาท) เป็นอะไรที่ไม่คุ้นลิ้น เพราะส่วนใหญ่แกงจืด รสชาติก็จะจืดจริง ๆ แต่พอได้ทานต้มจืดที่ใส่ใบกะเพรา ก็ทำให้มีรสชาติเผ็ดร้อนขึ้นมานิดหน่อย ส่วนตัวหมูสับยังไม่ถึงกับชอบมากนัก รวม ๆ ก็นับเป็นเมนูที่แปลกน่าลิ้มลองครับ

มื้อนี้ค่าเสียหาย 889 บาท รวมน้ำเปล่าและเครื่องดื่ม จะว่าไปราคาอาหารก็ไม่ถึงกับแพงมาก (ถ้าไม่กินกับข้าวเปลือง) สำหรับที่นี่เหมาะสำหรับการทานกับเพื่อนร่วมงาน หรือไม่ก็ครอบครัวครับ